1984 वर्सा मडगांवां जाल्ली विधानसभा वेंचणूक ही गोंयांतली एक इतिहासीक स्वरुपाची घडणूक. फकत बाबू नायकाची मक्तेदारी काबार करून अपक्ष उमेदवार उदयबाब भेंब्रेक वेंचून हाडप इतल्यापुरती ती मर्यादीत नाशिल्ली. गोंयांत अशे तरेची वेंचणूक ताचेपयलींय जाली नाशिल्ली आनी आजूनमेरेन जाल्ली ना. राजकारणी, सामाजीक वावुरपी, लेखक, कलाकार, विद्यार्थी, वेवसायीक, विचारवंत आनी जनसामान्य अशे सगळे घटक एकठांय येवन जाल्ली लोकशायेंतली ती एक ल्हानशी क्रांतीच आशिल्ली म्हळ्यार जाता. गोंयांक पिडीत आयिल्लो कोंकणी-मराठी वाद कुशीक काडून एकठांय आयल्यार कितें जावंक शकता ताची मडगांवची ती वेंचणूक म्हळ्यार जिती जिवी देख जावन उरली. तातूंत शिंवाचो वांटो जोगळेकर सराचो आशिल्लो. कसल्याच हितसंबंदांची सराक पर्वा नाशिल्ली. देखून ताचेर बरोवपाच्या इतिहासाक सरूच चड न्याय दिवपाक शकपाचो.
आणिबाणीचो तो भिरांकूळ काळ आनी जिवाची पर्वा करिनासतना त्या होमखणांत उडी घेतिल्ले दावे-उजवे. सर तातूंतलो एक फुडारी. भारताच्या इतिहासांतल्या एका काळ्या पर्वाचो साक्षीदार. आमच्यासारके तरणाटे उपरांतचे विद्यार्थी चळऴींत मार्क्सवादाकडेन गेले खरे, पूण जोगळेकर सर हें आमचें प्रेरणास्थान उरलेंच. कारण आणिबाणी सोंपून जनता-पर्व आयलें, आपल्याच करण्यांनी तें पडलें आनी परत इंदिरा-पर्व आयलें आनी उपरांत मोदी-पर्वामेरन येवन सध्या तें थांबलां. ह्या सगळया पर्वांभीतर तरणाट्यांचेर विस्वास दवरून आपल्या आंगांतली धग तांच्या शिरंतरांनी व्हांवोवपी थोडेच उरिल्ले. तातूंतलो जोगळेकर सर एक. ह्या पर्वांचो आढावो सराच्या सपासप पूण तितलेच शिस्तबद्ध चलपी लिखणेंतल्यान जाय आशिल्लो.
जोगळेकर सराचो शिक्षक म्हुणून गोंयांत गेल्लो काळ हो गोंयांतल्या शिक्षणाचो सुवर्णकाळ. ताची देख सराच्या अणभव विश्वांतल्यान आयच्या शिक्षकालागीं वचपाची गरज आशिल्ली. वर्गांत, वर्गाभायर, घरा वतकीर आनी शिक्षण सोंपून जिणेचो संघर्श सुरू करतना लेगीत मार्गदर्शक म्हुणून कांय शिक्षक आपल्या विद्यार्थ्यांखातीर वावुल्ले. तातूंतलो एक जोगळेकर सर. मडगांवचे इतिहासीक वेंचणुके उपरांत लोकसेवा समितीन नगपालिका वेंचणूक जिखली तेन्ना वाचनालय समितीचेर रावन ह्या व्यासंगी शिक्षकान जें मोलादीक कार्य केलां ताका जाप ना. ताचेफाटली ताची वैचारीक भुमिका आज गोंयांक वाचनालय चळवळ मुखार व्हरपाक गरजेची आशिल्ली. देखून सरान बरोवपाक जाय आशिल्लें.
पूण सरान आयकलेंना. आपल्या हट्टी आनी हटवादी सभावाक धरून. अजुनूय सराचीं सगळीं बरपां एकठांय करून तांची वर्गवारी करीत जाल्यार त्या खजिन्यांतलीं चार माणकां-मोतयां हाताक लागपाक शकत. आनी तें केलें जाल्यारच ती जोगळेकर सराक खरीं आर्गां आसतलीं.
